इस दौरान विधानसभा में सरकारी उप सचेतक मदन राठौड भी उठ खडे हुए उन्होंने प्रतिपक्ष से कहा कि जब आसन ने कह दिया तब किसकी बात मानोगे आप लोग। उन्होंने प्रतिपक्ष पर आसन की गरिमा घटाने का आरोप लगाया। इस बीच जोरदार हंगामे के बीच डोटासरा और मदन राठौड आमने-सामने हो गए। हंगामे पर नाराजगी जाहिर करते हुए विधानसभा उपाध्यक्ष राव राजेन्द्रसिंह ने कांग्रेसी विधायकों को सूचित किया कि आज की विधायी कार्यवाही आज ही पूरी की जाएगी ,आसन इसके लिए कृतसंकल्प हैं। उन्होंने कहा कि चाहे मध्यरात्रि तक सदन चलाना पडे। उन्होंने इसी के साथ 1 घंटे के लिए विधानसभा की कार्यवाही को फिर से स्थगित कर दिया।